Norsk Redaktørforening

Styremøte Oslo 2019-04-02

AJ

***Sak 2019-16: Sponsing av nyhets- og aktualitetsjournalistikk***

Med bakgrunn i et initiativ og et problemnotat fra Aftenpostens sjefredaktør Espen Egil Hansen, diskuterte NR-styret i sitt møte 5. februar ulike sider ved sponsing, og problematiserte blant annet det faktum at de etiske reglene på dette området er de samme som vi kjenner igjen i Kringkastingsloven og regelverket til Medietilsynet. Styret gjorde følgende vedtak:

*Sekretariatet forbereder et forslag til neste styremøte på hvordan NR kan ta denne saken videre.*

Parallelt med at NR har satt i gang sitt arbeid, har også Norsk Presseforbund – på eget initiativ – startet en prosess, med sikte på en gjennomgang av hele Vær Varsom-plakaten. Som et ledd i dette arbeidet har NP fått utarbeidet en rapport av Jens Barland og Svein Brurås (se eget vedlegg).

I sitt siste møte, 22. mars, vedtok Norsk Presseforbunds styre å be administrasjonen legge frem en plan for et arbeidet med en gjennomgang av hele Vær Varsom-plakaten, inklusive reglene for sponsing. Et forslag om dette skal legges frem på NP-styrets møte i juni.

NR-sekretariatet mener det er naturlig at NR avventer den videre behandlingen av spørsmålet inntil det er avklart hvordan NP-styret organiserer prosessen rundt revisjonen av Vær Varsom-plakaten. Det vil imidlertid være naturlig å se for seg at NR oppnevner en egen referansegruppe, slik at NRs representant(er) i en kommende revisjonskomité har et forankringspunkt inn i NR. Dette kan vi imidlertid komme tilbake til i forlengelsen av beslutningsprosessen i NP.

**Forslag til vedtak:** Styret slutter seg til sekretariatets vurderinger og ber sekretariatet komme tilbake med et forslag til NRs videre oppfølging av saken etter at styret i Norsk Presseforbund har vedtatt en plan for arbeidet med revisjon av Vær Varsom-plakaten.